ముహురత్‌ మురిపించేనా..!
-  దీపావళి రోజున వెలుగులా.. చీకట్లా
-  ముందురోజు కుంగిన మార్కెట్లు
-  నేటి సంవత్‌ మొదటి రోజు ట్రేడింగ్‌పై ఉత్కంఠ
   ముంబయి: దీపావళి రోజున స్టాక్‌ మార్కెట్లలో సంప్రదాయక రీతిలో జరిగే సంవత్‌ ముహురత్‌ ట్రేడింగ్‌పై సర్వత్రా ఉత్కంఠ నెలకొంది. చాంద్రమానం ప్రకారం 'సంవత్‌' క్యాలెండర్‌ మొదటి రోజైన దీపావళి రోజు స్టాక్‌ మార్కెట్లలో గంటపాటు ట్రేడింగ్‌ నిర్వహించడం ఆనవాయితీ. కొత్త సంవత్సరం మొదటి రోజున షేర్లను కొనుగోలు చేస్తే ఆ ఏడాదంతా కలిసి వస్తుందన్నది మదుపరుల నమ్మకం. అలాగే మార్కెట్‌ కూడా ఆ రోజున లాభాల్లో ముగిస్తే స్టాక్‌ మార్కెట్లు ఏడాదంతా లాభాల్లోనే ముగిస్తాయన్న సెంటిమెంట్‌ దలాల్‌ స్ట్రీట్‌లో ఉంది. లక్ష్మీ దేవి పూజ అనంతరం ట్రేడింగ్‌ నిర్వహించి సంపద తల్లికి దీవెనలు తీసుకోవడం ముహురత్‌ ట్రేడింగ్‌ ముఖ్య ధ్యేయం. స్టాక్‌ మార్కెట్‌ వర్గాలు దీపావళి నుంచి మొదలయ్యే సంవత్‌ సంవత్సరం మొదటి రోజుతో మొదలుకొని వచ్చే దీపావళి ముందు రోజు వరకు ఆర్థిక సంవత్సరంగా పరిగణిస్తుంటారు. బుధవారం స్టాక్‌ మార్కెట్లలో ముహురత్‌ ట్రేడింగ్‌ సాయంత్రం 5.30 గంటల నుంచి గంట పాటు జరగనుంది. కమోడిటీస్‌ ఎక్స్ఛేంజీలో ముహురత్‌ ట్రేడింగ్‌ సాయంత్రం 5.45 గంటల నంచి 7.45 వరకు నిర్వహించనున్నారు.
కొత్తకొత్తగా మార్కెట్లలోకి..
   ముహురత్‌ రోజున చాలా మంది కొత్త మదుపరులు స్టాక్‌ మార్కెట్లలోకి అడుగుపెడుతుంటారు. అప్పటికే మార్కెట్లలో ట్రేడింగ్‌ చేస్తున్న వారు శుభ సూచికంగా కొన్ని స్టాక్స్‌ను కొనుగోలు చేస్తుంటారు. ఈ రోజున సాధారణంగా మార్కెట్‌ లాభాల్లో నిలుస్తుంది. దాదాపు గత పదేళ్ల గణాంకాలు కూడా ఇదే విషయాన్ని చెబుతున్నాయి. గత 10 ప్రత్యేక సంవత్‌ సెషన్లలో ఎనిమిది మార్లు మార్కెట్లు లాభాల్లోనే నిలిచాయి.
ముసురుకున్న అనుమానాలు..
   దీపావళి ముందు రోజైన మంగళవారం మార్కెట్లు బాగా పడిపోయిన నేపథ్యంలో మదుపరులు ముహురత్‌ ట్రేడింగ్‌ వైపు దృష్టి సారిస్తారో లేదో అన్న భయాలు ఇప్పుడు ట్రేడింగ్‌ వర్గాలలో నెలకొన్నాయి. అంతర్జాతీయ పరిణామాలకు తోడు దేశీయ పరిణామాలు కూడా సెంటిమెంట్‌ను దెబ్బతీస్తున్న తరుణంలో ఎక్కువ మంది ముహురత్‌ ట్రేడింగ్‌ వైపు ఆసక్తి చూపకపోవచ్చన్నది కొందరి వాదన. ముహురత్‌ ట్రేడింగ్‌ రోజున మార్కెట్లు నష్టాలలో నిలిస్తే ఆ ఏడాదంతా స్టాక్‌ మార్కెట్లకు నష్టాలు తప్పవన్న సెంటిమెంట్‌ దలాల్‌ స్ట్రీట్‌లో మెరుగ్గా ఉంది. మార్కెట్‌ పరిణామాల నేపథ్యంలో 2007లో ముహురత్‌ ట్రేడింగ్‌ నాడు మదుపరులు ఎక్కువగా స్టాక్‌ల కొనుగోలుకు ఆసక్తి చూపలేదు. ఫలితంగా స్పెషల్‌ ట్రేడింగ్‌లో సెన్సెక్స్‌ దాదాపు 0.8 శాతం మేర కుంగిందని.. ఫలితంగా ఆ ఏడాదంతా మార్కెట్లు తీవ్ర ఒడుదొడుకులను ఎదుర్కొన్నట్లు మార్కెట్‌ విశ్లేషకులు చెబుతున్నారు.
మీ స్నేహితులకు రికమెండ్ చెయ్యండి